46 ຄົນ ເສຍຊີວິດ ໃນເຫດລະເບີດ ຢູ່ອີຣັກ (ສະໄລດ໌)
ລາຍ​ງານ​ກ່າວວ່າ​ ໄດ້ເກີດ​ເຫດລະເບີດຂຶ້ນ ຢູ່ຫລາຍໆ​ຫົວ​ເມືອງ ​ເຊັ່ນ​ເມືອງ Taji, Baquba, Azizyah ​ ແລ​ະ​ເມືອງ Karbala.
ລະເບີດໄດ້ແຕກຂຶ້ນຢູ່ໃນຫຼາຍໆຫົວເມືອງທົ່ວອີຣັກ ໃນຂະນະຊາວມຸສລິມ ນິກາຍ Shi’ites ໄດ້ເຕົ້າໂຮມກັນ ເພື່ອງານແຫ່ທາງສາສະໜາປະຈໍາປີ ຊຶ່ງບັນດາເຈົ້າໜ້າທີ່ອີຣັກກ່າວວ່າ ຢ່າງໜ້ອຍ 46 ຄົນເສຍຊີວິດ ໃນເຫດ ການທີ່ຮ້າຍແຮງສຸດ ເຫດການນຶ່ງຂອງຄື້ນຟອງຄວາມຮຸນແຮງໃນປະເທດໃນປີນີ້ ເຈົ້າໜ້າທີ່ກ່າວອີກວ່າ ລະເບີດສີ່ລູກທີ່ໄດ້ແນເປົ້າໃສ່ພວກສະແຫວງບຸນຊາວ Shi’ite ທີ່ຢູ່ໃນແລະອ້ອມແອ້ມນະຄອນຫຼວງ Baghdad ໄດ້ສັງ ຫານຢ່າງໜ້ອຍ 19 ຄົນ ໃນຂະນະທີ່ລົດລະເບີດສອງຄັນ ເຮັດໃຫ້ມີຜູ້ເສຍຊີວິດຢ່າງໜ້ອຍຫ້າຄົນ ຢູ່ທີ່ເມືອງ Balad ທີ່ມີຊາວມຸສລິມນິກາຍ Shi’ite ອາໄສຢູ່ເປັນສ່ວນໃຫຍ່ທາງກໍ້າເໜືອຂອງນະຄອນຫຼວງອີຣັກນັ້ນ ເຈົ້າໜ້າທີ່ກ່າວວ່າ ລະເບີດໄດ້ແຕກຂຶ້ນຢູ່ໃນເມືອງ Hilla ທາງພາກກາງ ຂອງປະເທດ ທີ່ເປັນເຫດໃຫ້ມີຜູ້ເສຍຊີວິດຢ່າງໜ້ອຍ 21 ຄົນ ແລະທີ່ ເມືອງ Kirkuk ທາງພາກເໜືອຂອງປະເທດໄດ້ສັງຫານຢ່າງໜ້ອຍນຶ່ງຄົນ ເຫດການລະເບີດອື່ນໆອີກທີ່ລາຍງານວ່າເກີດຂຶ້ນຢູ່ຫົວເມືອງຕ່າງໆ ເຊັ່ນເມືອງ Taji, Baquba, Azizyah  ແລະເມືອງ Karbala ພວກສະແຫວງບຸນຊາວ Shi’ite ໄດ້ເຕົ້າໂຮມກັນ ເພື່ອເຂົ້າຮ່ວມຂະບວນແຫ່ລະນຶກເຖິງການເສຍຊີວິດຂອງອີໝຳໃນສັດຕະວັດທີ່ 8 ຊຶ່ງເປັນທີ່ສັກກາລະບູຊານັ້ນ ພວກກະບົດທີ່ນັບຖືສາສະໜາອິສລາມ ນິກາຍຊຸນນີ ໄດ້ເປັນວາງລະເບີດຊໍ້າແລ້ວຊໍ້າອີກ ຕໍ່ຂະບວນແຫ່ດັ່ງກ່າວໃນອະດີດຜ່ານມາ ເຫດການລະເບີດບັ້ນລ່າສຸດ ຍັງບັງເອີນເກີດຂຶ້ນພ້ອມກັບວິກິດການການ ເມືອງຂອງອີຣັກ ຊຶ່ງສະມາຊິກສະພາຊາວຊຸນນີແລະຊາວເຄີຣ໌ດກຸ່ມນ້ອຍ ໄດ້ພະຍາຍາມຫາທາງປົດນາຍົກລັດຖະ ມົນຕີ Nour al-Maliki ທີ່ນັບຖື ນິກາຍ Shi’ite ນັ້ນ ອອກຈາກຕໍາແໜ່ງ ໂດຍກ່າວຫາທ່ານມາລິກີວ່າ ເປັນຜູ້ ຜູກຂາດອໍານາດໃຫ້ຢູ່ໃນກໍາມືຂອງ Shi’ite ຕະຫລອດໄປ ຄວາມຮຸນແຮງໃນອີຣັກໄດ້ຫຼຸດລົງຢ່າງຫຼວງຫຼາຍ ນັບຕັ້ງແຕ່ກ້າວຂຶ້ນເຖິງ ຈຸດສຸດຂີດໃນປີ 2006 ຫາ ປີ 2007 ແຕ່ການໂຈມຕີຕ່າງໆແມ່ນຖືເປັນເລຶ່ອງທໍາມະດາ ໂດຍສະເພາະໃນນະຄອນຫຼວງ Baghdad